Nissan Sakura får soltag, der kan give op til 3.000 gratis kilometer om året

Det ligner mest af alt en stor solskærm der skal skygge for forruden, men det nye Ao-Solar Extender til den kompakte elbil Nissan Sakura kan i praksis levere op til 60 kilometer gratis rækkevidde om ugen. Det svarer til omkring 3.000 kilometer årligt, hvis solen ellers viser sig flittigt. Ideen er at give bilejere, der mest kører korte ture, mulighed for næsten helt at undgå almindelig opladning.

Udtrækkeligt solpanel på taget

Den nye løsning består af to solpaneler, hvoraf det ene kan skydes ud for at fange mere sollys. Når begge paneler er i brug, kan systemet yde op til 500 watt i optimale forhold. Det er ikke nok til at lade bilen hurtigt op, men ifølge Nissan giver det et reelt bidrag til hverdagskørslen – især for de mange japanske Sakura-ejere, som kun kører små ture til indkøb eller skole.

Når solpanelerne er trukket ind, falder effekten til omkring 300 watt på en solskinsdag og helt ned til 80 watt, hvis det regner. Bilen kan dog ikke køre med de udtrukne paneler, så den fulde effekt kan kun udnyttes, når den holder stille.

Gratis energi til den lille elbil

Nissan Sakura har et 20 kWh-batteri, og det gør bilen særlig velegnet til solopladning. Selv en relativt lille energitilførsel kan give mærkbar ekstra rækkevidde. Producenten vurderer, at Ao-Solar Extender i bedste fald kan dække næsten hele det ugentlige kørselsbehov for en gennemsnitlig ejer.

Nissan Sakura er i forvejen populær i Japan, hvor den koster omkring 2,54 millioner yen – svarende til knap 115.000 danske kroner. Nissan har endnu ikke afsløret prisen på soltaget, men den forventes at blive præsenteret under Japan Mobility Show 2025, hvor også kinesiske BYD viser sin første “kei car” (De ultrasmå og ultrabillige biler der er ekstremt populære) til det japanske marked.

Ikke aktuel i Danmark – og næppe særlig effektiv her

Nissan Sakura sælges kun i Japan og er ikke typegodkendt til det europæiske marked, så danske bilister får foreløbig ikke glæde af det smarte soltag. Og selv hvis bilen på et tidspunkt skulle finde vej hertil, ville den danske sol næppe kunne levere samme energitilskud som under japanske forhold.

Ifølge danske soldata modtager Danmark markant mindre solindstråling end det sydlige Japan, især i vinterhalvåret, hvor effekten fra solceller kan være op mod 50 procent lavere. Det betyder, at de op til 3.000 gratis kilometer om året sandsynligvis ville blive reduceret til langt mindre under danske himmelstrøg – måske omkring halvdelen eller endnu mindre, alt efter årstid og parkeringsforhold.

Kan levere strøm under strømafbrydelser

Nissan peger også på, at systemet kan fungere som en nødkilde til strøm ved naturkatastrofer eller strømafbrydelser. I et land som Japan, der ofte rammes af jordskælv, kan bilen dermed også fungere som et lille mobilt solkraftværk til husstanden.

Selv om konstruktionen får den i forvejen høje bil til at virke endnu mere toptung, vurderes ideen som et interessant skridt mod mere selvforsynende elbiler. Den viser, at fremtidens små bybiler kan udnytte solenergi til langt mere end blot symbolsk opladning.

Nissan kalder selv tiltaget et forsøg på at reducere afhængigheden af ladenetværket og samtidig gøre elbilen mere attraktiv i hverdagen. Det er måske ikke den mest elegante løsning visuelt – men tanken om at få flere tusinde kilometer gratis kørsel fra solen er svær at sige nej til.

Du kan læse mere om den nye Nissan Sakura her.

Nissan Sakura får soltag, der kan give op til 3.000 gratis kilometer om året